CELEX: C2007/211/99
Language: da
Date: 2007-09-08 00:00:00
Title: Sag T-261/07: Sag anlagt den 13. juli 2007 — Kommissionen mod Banca di Roma

8.9.2007   
            
            
               DA
            
            
               Den Europæiske Unions Tidende
            
            
               C 211/52
            
         Sag anlagt den 13. juli 2007 — Kommissionen mod Banca di Roma
   (Sag T-261/07)
   (2007/C 211/99)
   Processprog: italiensk
   Parter
   
      Sagsøger: Kommissionen for De Europæiske Fællesskaber (ved avvocato A. Colabianchi samt F. Amato og M. Wilderspin, som befuldmægtigede)
   
      Sagsøgt: Banca di Roma SpA
   Sagsøgerens påstande
   
               —
            
            
               Banca di Roma SpA med hjemsted i Viale Umberto Tupini 180, 00144 Rom, Italien, ved dennes repræsentant efter loven pro tempore tilpligtes at bringe bankgarantien af 28. oktober 1989 til udbetaling til fordel for Kommissionen.
            
         
               —
            
            
               Banca di Roma SpA tilpligtes herved at betale Kommissionen 412 607,41 EUR samt renter på 94,37 EUR pr. dag at regne fra den 20. december 2006 indtil udbetalingen eller af et andet beløb, som Retten måtte finde passende.
            
         
               —
            
            
               Banca di Roma tilpligtes at betale sagens omkostninger.
            
         Søgsmålsgrunde og væsentligste argumenter
   Dette søgsmål er anlagt i henhold til EF-traktatens artikel 238 i medfør af en voldgiftsbestemmelse i en garanti udstedt af Banco di Roma (nu Banca di Roma) den 28. oktober 1989 til fordel for Kommissionen.
   Kommissionen pålagde ved beslutning K(89) 1241 af 2. august 1989 (1) 14 producenter af armeringsnet, herunder Ferriere Nord SpA, bøder for at have deltaget i aftaler og samordnet praksis i henhold til EF-traktatens artikel 85, stk. 1 (nu artikel 81, stk. 1). Ferriere Nord blev pålagt en bøde på 320 000 ECU.
   I henhold til beslutningens artikel 4 skulle Ferriere Nord betale bøden senest tre måneder efter meddelelsen af beslutningen, medmindre det kunne stille en bankgaranti, der dækkede det skyldige beløb inklusive renter.
   Ferriere Nord tilsendte ved anbefalet brev af 30. oktober 1989, modtaget den 7. november 1989, Kommissionen en skrivelse af 26. oktober 1989, hvorved Banca di Roma, afdelingen i Udine, Italien, oplyste Kommissionen om, at den garanterede for Ferriere Nords betaling af såvel bøden på 320 000 ECU som renter heraf fra den 15. november 1989 indtil den endelige betaling.
   Retten har ved dom af 27. september 2006 i sag T-153/04 (2) fastslået, at »Kommissionens beføjelse til at gennemføre armeringsnetbeslutningen var forældet i henhold til artikel 4, stk. 1, i forordning nr. 2988/74« (sag T-153/04, præmis 53 og 58).
   Det er imidlertid Kommissionens opfattelse, at denne dom ikke har betydning for garantien stillet af Banca di Roma, eftersom Banca di Roma som følge af denne garantis uafhængighed af beslutningen i henhold til italiensk ret (som finder anvendelse i denne sag) på Kommissionens begæring er forpligtet til at bringe garantien til udbetaling, uden at Banca di Roma over for Kommissionen kan påberåbe sig de undtagelser, som den eventuelt kunne gøre gældende i forhold til Ferriere Nord.
   
      (1)  EFT 1989, L 260, s. 1.
   
      (2)  Endnu ikke trykt i Samling af Afgørelser.